KIRJALLINEN KYSYMYS E-2255/01 esittäjä(t): Glyn Ford (PSE) komissiolle. Harmonisointi.



Virallinen lehti nro 147 E , 20/06/2002 s. 0013 - 0014



KIRJALLINEN KYSYMYS E-2255/01 esittäjä(t): Glyn Ford (PSE) komissiolle (31. heinäkuuta 2001) Aihe: Harmonisointi Vaikka Euroopan unionissa on talouden harmonisoinnissa edistytty huomattavasti, monet muut kuin taloudelliset seikat näkyy unohdetun. Esitän seuraavat esimerkit: - englanninkielisiä syntymätodistuksia ei hyväksytä useimmissa muissa Euroopan unionin valtioissa, vaan ne on käännätettävä ja todistettava oikeiksi, mikä on usein kallista, - myöskään avioliittotodistuksia ei tunnusteta muissa maissa, - Ison-Britannian liikenneviranomaisen suorittamaa moottoriajoneuvon katsastusta (MOT) ei tunnusteta monissa muissa jäsenvaltioissa, eikä esimerkiksi saksalaista katsastusta (TÜV) tunnusteta Yhdistyneessä Kuningaskunnassa. Mitä komissio aikoo tehdä oikaistakseen tämän vääristymän ja helpottaakseen niiden EU-kansalaisten elämää, jotka matkustelevat tai asuvat muissa unionin valtioissa? António Vitorinon komission puolesta antama vastaus (23. marraskuuta 2001) Vapauteen, turvallisuuteen ja oikeuteen perustuvan alueen luominen on olennainen osa yhteisön toimintaa henkilöiden vapaan liikkuvuuden takaamiseksi. Tähän liittyviin Amsterdamin sopimuksessa yhteisölle annettuihin uusiin toimivaltuuksiin kuuluu oikeudellista ja hallinnollista yhteistyötä koskevien toimenpiteiden hyväksyminen. Tampereen Eurooppa-neuvoston kokouksessa lokakuussa 1999 esitettyjen painopistealueiden mukaisesti yhteisön politiikan kehittämisen perustana on oikeudellisen yhteistyön alalla päätösten keskinäinen tunnustaminen. Vaikka tämä on uusi politiikan ala, useita tärkeitä asiakirjoja on jo hyväksytty ja niiden odotetaan tuovan todellista hyötyä unionin kansalaisille. Esimerkiksi luonnollisten henkilöiden oikeudelliseen aseman, oikeuskelpoisuuden tai oikeustoimikelpoisuuden alalla, johon kaksi ensimmäistä parlamentinjäsenen mainitsemaa esimerkkiä liittyvät, neuvoston asetuksessa (EY) 1347/2000(1) säädetään avioeropäätösten ja yhteisten lasten huollosta samanaikaisesti tehtyjen päätösten tunnustamisesta. Seuraava kehitysaskel oli 6. syyskuuta 2001 esitetty komission ehdotus kaikkien lapsen huoltoa koskevien päätösten tunnustamisesta(2). Kuten parlamentinjäsen toteaa, syntymä- ja avioliittotodistusten tunnustamisesta ei ole yhteisön sääntöjä eikä erityisiä asiaa koskevia aloitteita ole suunnitteilla toistaiseksi. Päätösten vastavuoroisen tunnustamisen lisäksi kehitellään täydentäviä toimenpiteitä, joiden tarkoituksena on parantaa oikeussuojan saatavuutta kaikkialla yhteisössä. Esimerkiksi asiakirjojen tiedoksiannosta ja todisteiden vastaanottamisesta annetut asetukset helpottavat rajatylittäviä menettelyjä. Lisäksi siviili- ja kauppaoikeutta koskeva Euroopan oikeudellinen verkosto(3) on parhaillaan perustamisvaiheessa ja sen tarkoituksena on vahvistaa viranomaisten välistä yhteistyötä ja parantaa tietojen jakamista yleisölle. Moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä annetussa direktiivissä 96/96/EY(4) yhdenmukaistetaan eräitä katsastusten teknisiä seikkoja, mutta siinä ei säädetä kansallisten katsastuskeskusten antamien todistusten tunnustamisesta. Tätä direktiiviä aiotaan kuitenkin tarkistaa suuremman yhdenmukaisuuden takaamiseksi. Ennen sitä kansalaiset voivat kuitenkin tutustua tulkitsevaan tiedonantoon, jossa komissio vuonna 1996 toisti toisessa jäsenvaltiossa ennestään rekisteröityjen ajoneuvojen tyyppihyväksyntä- ja rekisteröintimenettelyyn(5) sovellettavat yhteisön lainsäädännön periaatteet. (1) Neuvoston asetus (EY) N:o 1347/2000, annettu 29 päivänä toukokuuta 2000, tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja yhteisten lasten huoltoa koskevissa asioissa, EYVL L 160, 30.6.2000. (2) KOM(2001) 505 lopullinen. (3) Neuvoston päätös 2001/470/EY, tehty 28 päivänä toukokuuta 2001, siviili- ja kauppaoikeuden alan Euroopan oikeudellisen verkoston perustamisesta, EYVL L 174, 27.6.2001. (4) EYVL L 49, 25.2.1999. (5) EYVL C 143, 15.5.1996.